王之道
次韵子厚弟喜雨行赠赵守端质
我生畏暑如畏焚，奈此岁旱风尘昏。
十年废放卧岩壑，名虽八品身黎元。
恒暘乞雨雨乞霁，雨转为淫暘转炽。
不知此理果何如，每讶天心异人意。
去年避地还家园，蒿莱满目高侵天。
秋阳肆虐冬益甚，涉春陂泽皆平川。
迩来焦槁遍区宇，黄金剌液胶流弩。
赵侯日为疲瘵忧，应怪鲁书三不雨。
天人大抵常相资，顾我碌碌伤无奇。
鬻浆苦凉屠苦热，敢望屏翳从招麾。
圣主东巡群后觐，万里江淮方水运。
折冲御侮赖亲贤，何独为霖福斯郡。
精诚昭格吾谁欺，顷间祷雨人所知。
忽然檐溜泻河汉，数声霹雳轰相随。
公堂六月清无暑，旋矶龙团试分乳。
官曹相贺复何言，且戒农夫筑场圃。
小人托庇安村墟，获同野老歌而呼。
愿公玉带县金鱼，奉报得雨禾生稃。
霏霏不厌沾衣裾，稍晴欲自躬犁锄。
斯民食足吾其俱，何妨把酒仍观书。